十五日。发方山到杨口郡。吏民家户欹斜倒地。寂无烟火。问诸行路。答曰。此邑乃狼川郡之兼领官也。自古地窄田硗。民物凋残。比来权势之家夺有其田土。扰乱其人民。租税至多。虽容足立锥之地。无有空闲。每当冬月。收租徵敛之辈填门不已。一有不能则高悬手足。加之以杖。剥及肌骨。居民不堪。流移失所。故如斯也。予闻其语。作五言八句。以著衰亡之实云
元天锡 (Ming)
破屋鸟相呼，民逃吏亦无。每年加弊瘼，何日得欢娱。田属权豪宅，门连暴虐徒。孑遗殊可惜，辛苦竟何辜。